I eftermiddags rev siden på en trailer sig løs, og det satte gang i en perlerække af uheld, der varede helt til klokken 20.30. Klokken 16.13 fik Nordjyllands Politi en melding om, at der var sket et uheld på E45 i sydgående retning ved Sønderup-afkørslen. En personbil med en trailer bagefter mistede pludselig det ene sidepanel på traileren under en overhaling. Panelet, der er lavet af metal, fløj af og ramte en spansk lastbil i indersporet på dieseltanken, hvorefter diesel begyndte at fosse ud på motorvejen. - Omkring en kilometer senere opdagede chaufføren, at der var noget galt, da lastbilen gik tør for diesel og gik i stå, fortæller vagtchef ved Nordjyllands Politi Poul Fastergaard. Men det var blot begyndelsen. - Vi afspærrer motorvejen i det første vognbanespor omkring afkørsel 31, og det betyder, at der bliver dannet kø på stedet. Klokken 17.42 modtager vi så ny melding om, at der er sket uheld på stedet, forklarer vagtchefen. En varebil får ikke standset i tide og påkører to biler, der befinder sig i køen. - To personer får lettere kvæstelser ved sammenstødet, og de bliver bragt til sygehuset, og i den forbindelse vælger vi at spærre motorvejen helt. Men kort efter sker endnu et uheld i køen - denne gang kun med materiel skade. Saltspreder blev til sandspreder Imens er oprydningen i gang på motorvejen. Den bliver besværliggjort af, at der er løbet diesel ud over så lang en strækning, så der bliver taget utraditionelle metoder i brug. - Vi får fat i en saltspreder, der er tom og hjemme for at få salt på. I stedet får den påfyldt sand, som den kommer og spreder ud på strækningen, hvorefter folkene kan komme i gang med at spule de mange liter diesel væk, siger Poul Fastergaard. Motorvejen blev genåbnet ved 20.30-tiden, og meldingen fra Nordjyllands Politi lyder, at trafikken igen glider på stedet.

Referat:
Først gik det galt for en spansk chauffør, der fik hul i dieseltanken, og efterfølgende kørte flere biler sammen i køen ved uheldet.